
  Til minne om min bror John
 som ble født i 1939
 som døde 39 år gammel
 som i 2009 ville ha fylt 70 år
 om han hadde fått
 fortsette sin organistgjerning


  Forord


  Denne boka tar utgangspunkt i verkene. Det er verkene og den mottagelsen de får, som plasserer dem inn i det musikalske landskapet. Det er hva og hvordan komponistene skaper, som danner basis for å kunne se en stilistisk utvikling. Boka handler nettopp om stilistiske endringer som har sitt opphav i komposisjonsteknikkene – hvilke komponister og hva det er disse ved sine nyskapende komposisjonstekniske valg som bidrar til at musikken de skriver, klinger annerledes enn den til «foreldregenerasjonen» og andre komponister som velger å forbli i et etablert musikalsk uttrykk.


  Skapende kunstnere, både komponister, malere, forfattere og andre, som rydder nytt land, har alltid interessert og fascinert meg. Det kommer ikke av at jeg anser slike kunstnere som bedre enn de som velger å uttrykke seg innenfor etablerte kunstuttrykk i sin samtid. Men det fascinerende er hvordan de såkalte nyskapende kunstnerne tenker nytt med utgangspunkt i den samtiden de selv er en del av, og arbeider frem ideer med nytt uttrykk som er annerledes enn hva den etablerte samtiden frembringer – annerledes i den forstand at de kunstneriske valgene de tar, kan avleses som nye håndverksmessige grep som peker ut over det etablerte. I de aller fleste tilfeller er slike nyskapende skritt basert på en mer avansert bruk av gamle og eksisterende virkemidler, de er mer en evolusjon enn en revolusjon. Men det finnes også eksempler der slik evolusjon blir historiske sprang som mer kan uttrykkes som «rykk» hvor forbindelseslinjene til den etablerte stilen er uklare. Et eksempel er futuristene i Italia og i Russland før revolusjonen.


  Det er ikke alltid like lett å sette et klart skille mellom hva som er nytt, og hva som er gammelt. Det har med både definisjon og perspektiv å gjøre. Hvordan skal man definere det nye? Det må i det minste tas hensyn til to forhold: det som samtiden opplevde som nytt og moderne, og det vi som har fordelen av å ha et historisk tilbakeblikk, og dermed muligheten til å se ulike stilistiske valg i perspektiv, opplever som nytt sammenlignet med det vi mener var det etablerte i samtiden. De stilistiske utviklingslinjene er heller ikke alltid kun lineære. Fremveksten av det symfoniske diktet i romantikken kan for eksempel ikke bare forklares som en forlengelse av klassisismens orkestermusikk, det er mer et resultat av den kulturelle konteksten i møtet med fremveksten av lied og opera på samme tid.


  Mitt håp er at boka kan bidra til å utvide kunnskapen om den musikken som ble skapt fra tiden rundt århundreskiftet og til mellomkrigstiden. Samtidig håper jeg at den kan være med på å utvide kunnskapen om våre nabolands musikk, en kunnskap som erfaringsmessig er liten blant våre studenter, noe vi lærere nok må ta mye av ansvaret for. Vi har en tendens til å se mer mot Europa enn mot våre nordiske naboland.


  Bokas oppbygning er slik at kapitlene om Norge er preget av en analytisk tilnærming til komponistenes verker, mens kapittelet Øvrige Norden har en mer historisk beskrivende karakter av det samme.


  Denne boka kunne ikke blitt til uten mange samtaler med kolleger og god respons fra utallige studenter, i alle fall hadde den blitt mye dårligere. Jeg skylder min gode venn og kollega Elef Nesheim stor takk for gode samtaler og diskusjoner, og for gjennomlesning av manuset som avfødte konstruktive endringer. Ida Habbestad takkes for digital noteskriving – gjort med et forbilledlig resultat, og Ivar Smørgrav for uvurderlig hjelp med personregisteret. Bibliotekspersonalet ved Norges musikkhøgskole gis en varm takk for alltid å stå til tjeneste – de bidrar til å gjøre tunge stunder lettere når fjerne kilder skal søkes. Jeg ønsker også å takke forlaget for et svært godt samarbeid, og jeg vil takke den for meg ukjente konsulenten som har kommet med mange relevante spørsmål og gode forslag.


  


  Oslo, høsten 2009


  Nils E. Bjerkestrand


  Innledning


  I boka Vår tids musik i Norden (1968) stilte Bo Wallner spørsmålet: «Hur tidigt kan man i de nordiske länderna tala om en musikalisk modernism?» (Wallner 1968, 12). Svaret han selv gir er: «Något enhetlig svar ges inte. Enligt den gängse periodiseringen går gränsen åren närmast efter det första världskriget» (Wallner 1968, 12). Wallner drøfter deretter om man kan se «nya landvinningar» allerede fra 1910, og han nevner som eksempler Sibelius’ fjerde symfoni med dens eiendommelige ekspressive tonespråk og Nielsens Sinfonia espansiva (hans tredje symfoni) «med den hårt spända, blockartade klangen och uppbygnaden i början» (Wallner 1968, 12). Ut fra et norsk synspunkt kan det hevdes at Alf Hurums impresjonistiske klaverstykker fra 1911 innleder et nytt kapittel i norsk komposisjonshistorie, uten at det fikk avgjørende betydning for den norske musikkens stilistiske utvikling – dog med to unntak: Pauline Hall og Arvid Kleven. Begge tok opp i sine komposisjoner de franske impresjonistiske strømningene i starten av karrieren. Senere skulle de gå hver sin vei, Hall mot det neoklassisistiske med utgangspunkt i både franske og tyske forbilder og Kleven mot det ekspresjonistiske med det tyske som inspirasjonskilde. At det senere er Fartein Valen som blir den store fornyeren av norsk musikk fra mellomkrigstiden, er udiskutabelt.


  Som Wallner påpekte, er det mye nyskaping som skjer i årene før første verdenskrig, og som blir forsterket i mellomkrigstiden, og særlig etter andre verdenskrig, i Norden. Og det er nettopp det denne boka handler om – det nye som nordiske komponister tar opp i komposisjonene sine fra før første verdenskrig til og med mellomkrigstiden. Mellomkrigstiden i europeisk perspektiv er en tidsperiode med blanding av nyskaping og tilbakeskuelse. Det tilbakeskuende, kalt neoklassisisme, var representert ved bl.a. komponistene som tilhørte gruppen Les Six i Frankrike. Medlemmene av denne gruppen tok avstand fra det i romantikken som de opplevde som patos og svulstig, og de tok avstand fra Debussys «vage impresjonisme» og fra bl.a. Paul Hindemiths Neue Sachlichkeit («ny saklighet») i Tyskland som forfektet tonalitetens overtruffenhet i en tid da tonaliteten hos mange komponister ble utvidet og til og med forlatt. Det som er spennende og særegent med denne tidsepoken, er tosidigheten i stiluttrykk. Vi har de komponistene som etter krigens brutale ødeleggelser følte behov for å gjenopprette eldre klassiske idealer der barokken og wienerklassisismen, ikke romantikken og impresjonismen, var forbildet, og vi har de komponistene som ville bygge videre på de mange ulike nye ideene som årene rundt og etter århundreskiftet hadde avfødt. Mange komponister hadde et slikt behov. Det er nok å nevne Arnold Schönberg og hans arbeid ut av tonaliteten via atonaliteten og inn i dodekafonien i 20-årene, Stravinskijs vei fra Vårofferet via hans egen form for neoklassisisme til serialisme, Bartóks fornyelse med utgangspunkt i folkemusikken og Messiaens nymodalitet.


  Om vi gjentar Wallners spørsmål om når man kan snakke om en nordisk modernisme, må vi nok, for å se bredde og tyngde i dette, forflytte oss til tiden etter andre verdenskrig, tiden etter 1945. Det tok litt tid før de nye sentraleuropeiske strømningene kom til Norden. Det skyldtes både de manglende mulighetene til kulturell kommunikasjon som de to krigene hadde forårsaket, og at de nordiske landene er en geografisk utkant i Europa. Slik sett kom de sentraleuropeiske strømningene som neoklassisisme og gryende atonalitet først til Norden etter andre verdenskrig.


  Men likevel var det flere komponister i Norden som på egen hånd, og på tross av de trege informasjonskanalene fra kontinentet på denne tiden, gjorde seg kjent med hva som foregikk ellers i Europa. I Norge er Fartein Valen kanskje det beste eksemplet, i Sverige Hilding Rosenberg, i Danmark Paul von Klenau, i Finland Väinö Ratio og på Island Jón Leifs, for bare å nevne én komponist fra hvert land. Det som er særegent i Norden i mellomkrigstiden og etter andre verdenskrig, er at de impresjonistiske strømningene hadde nådd hit sammen med neoklassisistiske tendenser samtidig som det nasjonalromantiske gjorde nytt inntog i mellomkrigstiden, noe som ble forsterket og forlenget til etterkrigstiden, særlig i Norge. Sammen med den nytenkningen som foregikk på samme tid, er denne tiden et konglomerat av ulike ideer og stiluttrykk innenfor den skapende musikkens sfære.


  Den norske musikkuken, 30. september til 6. oktober 1945, bar ikke bud om påtrengende nytenkning rett etter krigens slutt. Selv om programmet besto av musikk av den gang unge komponister som bl.a. Egge, Irgens-Jensen, Sæverud, Brustad og Hall, manglet Alf Hurum og Arvid Kleven. Den som etter hvert skulle fremstå som selve modernisten i det norske komponistmiljøet, Fartein Valen, fikk fremført flere klaverstykker ved en romanse- og klaveraften i aulaen. Robert Riefling spilte klaverstykker fra opus 22, Lieder ohne Worte, Valse noble og Giuge og Gavotte e Musette fra opus 24.1


  Det var de nasjonalromantiske retningene som vant frem, noe som kanskje er forståelig etter fem år med okkupasjon. Den norske musikkuken brakte frem i lyset mange verker som var blitt skrevet under krigsårene. Selv om dette ga løfter om en ny giv i norsk skapende musikkliv, gikk det bortimot to tiår før mange norske komponister tok inn over seg de strømningene som hadde pågått på kontinentet fra århundreskiftet og frem til andre verdenskrig. For å sitere Wallner igjen:


  
    Veckan gav rika löften. Skulle de förverkligas? Som vi nu vet inträdde på 50-talet en produktionskris i det norska musikskapande, främst beroende på en svag återväxt bland de yngre generationerna. Det är väl heller inte otänkbart att man under mellankrigåren och under det andra världskriget hade drivit den nationella tesen i musikskapande så långt att all förnyelse innom detta fält tycktes omöjlig. Man hade kommit till ett vägskäl.


    (Wallner 1968, 116)

  


  I denne boka skal vi konsentrere oss om den nytenkningen som foregikk i Norge og øvrige Norden før Den norske musikkuken i 1945 og før den omtalte «produktionskris» – om tiden fra rundt århundreskiftet og om mellomkrigstiden. Den forklaringen Wallner har på hvorfor det var en «produksjonskrise» i norsk musikk etter andre verdenskrig, der det nasjonale hadde fått så stor plass at «all förnyelse innom detta fält tycktes omöjlig [min uthevelse]», er ikke bare å trekke det for langt, forklaringen er i utganspunktet også feil. Det er denne bokas idé både å peke på tendenser og å gi konkrete eksempler på at flere norske, og nordiske, komponister ikke faller inn under begrepet produksjonskrise, og å trekke frem de komponistene som ikke i nevneverdig grad var en del av den rådende nasjonalromantiske retningen eller ikke deltok i denne retningen i perioder av sin skapende virksomhet. Det klanglige produktet vil nok likevel fortone seg noe annerledes enn det som foregikk på kontinentet på samme tid. Det skyldes både de nevnte fremtredende nasjonale særegenhetene og musikkhistoriske linjer bakover i tid som påvirket en ny generasjon nordiske komponister. Samtidig vil utenlandske strømninger som påvirker skapende kunstnere i land med en annen kulturhistorie enn der strømningene kommer fra, nødvendigvis avføde et annet resultat enn påvirkningskilden. Det bidrar da også til et skapende mangfold som gir særpreg, som for eksempel Monrad Johansens «norske impresjonisme».


  Grinde skriver:


  
    Hos oss gjorde det seg i årene omkring 1920 gjeldende en ganske kraftig, forsinket impresjonistisk strømning. I de følgende år kan vi også merke påvirkning fra den ekspresjonistiske retning, særlig hos Valen og Kleven. I det hele var det i første delen av 1920-årene en større åpenhet for de europeiske strømninger enn det var både i årene før og i årene etter. Omkring 1925 kommer det så et merkelig vendepunkt i vårt musikkliv. En kraftig nasjonalistisk retning, med utpreget forkjærlighet for den norrøne litteratur og for vår folkekunst, trenger seg fram og feier det meste av den europeiske påvirkning til side. Det store høydepunkt for denne bevegelse var Olavsjubileet i 1930: feiringen av 900-årsjubileet for Olav den Helliges død, som naturlig nok oppfordret til en nasjonal uttrykksform.


    (Grinde 1971, 256)

  


  Likevel var det flere komponister som faktisk før første verdenskrig arbeidet med kompositoriske virkemidler, som var annerledes enn den senromantiske og nasjonalistiske retningen som rådet i de nordiske landene langt inn i det nye århundret. I Norge er det nok å nevne Alf Hurum som skrev musikk med impresjonistisk påvirkning allerede i 1911. Flere komponister i Sverige var imidlertid mye tidligere ute med å oppsøke «det franske» som alternativ til de tyske skolene, som de fleste reiste til på denne tiden.


  Norske komponisters nære forhold til Tyskland, både som studieland og som et land der mange fikk sin musikk fremført, er velkjent. Mindre kjent er det at det allerede på 1800-tallet var komponister som foretrakk Paris fremfor Leipzig, Berlin og Wien. Waldemar Thrane (1790–1828) reiste allerede i 1817 til Paris.2 Her studerte han fiolin med François de Sales Baillot og komposisjon med François Antoine Habeneck og Beethoven-eleven Anton Reicha. «I syngespillet Fjeldeventyret fra 1825 forsøkte Thrane som den første å benytte trekk fra folkemusikken og integrere den i kunstmusikken. Denne form for ‘couleur locale’ er ikke ukjent innen wienerklassisismen som Thrane tydelig var fortrolig med, men det er slett ikke usannsynlig at møtet med Anton Reichas verker og musikkestetikk kan ha gitt ham viktige impulser i denne retning» (Herresthal & Reznicek 1994, 244). Også både Thomas Tellefsen og Ole Bull oppsøkte Frankrike først, Tellefsen ble der i 30 år, mens Bull ble verdensborger. Griegs internasjonale anerkjennelse gjorde at han i sin alderdom hevet seg over motsetningene mellom disse studiestedene, kanskje etter å ha blitt kritisert for musikken sin i Tyskland. Han ble da også i 1880- og 90-årene en kjent, aktet, men òg i visse kretser omstridt person i Frankrike – blant annet i forbindelse med hans engasjement i Dreyfus-saken.3 Men både Johan Svendsen og Johan Selmer oppholdt seg en tid i Paris. Svendsen var der fra 1868 til 1870 – han studerte riktignok ikke mens han var der, men han fikk knyttet mange franske kontakter – og Selmer studerte faktisk i Paris før han begynte å studere i Leipzig. Han oppholdt seg i Paris fra 1869 til 1871 og var «elev av A. Chauvet og A. Thomas ved MK [Musikkonservatoriet] i Paris. Her skrev han sitt første større verk, Scène funèbre (1870), og hørte Berlioz’ programmusikk – noe som fikk utslagsgivende betydning for S.s [Selmers] senere produksjon» (Michelsen red. 1978, 32). Også Gerhard Schjelderup studerte først i Paris, fra 1878 til 1883, med Jules Massenet. Etter et kort opphold i Norge bosatte han seg i Tyskland hvor han døde i 1933. Men det var først gjennom neste generasjon av norske komponister at den franske stilen fikk slik gjennomslag at det kom til å prege norsk komposisjonshistorie.


  I det følgende vil det bli lagt vekt på fra hvilke av disse landene og språkområdene (Tyskland, Østerrike og Frankrike) komponistene ble påvirket, og på hvilke impulser som ga seg utslag i komponistenes musikk. Vi skal også se på hvilke av komponistene det var som mottok impulser gjennom studier og ved besøk i disse landene, og som skapte musikk som gjenspeiler disse impulsene. Denne kontinentale påvirkningen blandet med forskjellige «nordiske toner» ga ofte et særegent resultat.


  De nordiske komponistene som omtales i denne boka, og mange flere, oppsøkte utelukkende disse landene – Tyskland/Østerrike og Frankrike – og da byene Leipzig, Berlin og Wien i det tysktalende området og Paris i Frankrike. Først var det nesten bare Leipzig de oppsøkte. Det skyldtes at det berømte og velrenommerte konservatoriet som Felix Mendelssohn var med på å starte i 1843, Conservatorium der Musikk, lå der. Ikke minst for nordiske komponister fikk denne skolen stor betydning. Fra Norge var bl.a. Kjerulf, Grieg, Grøndahl, Halvorsen og Svendsen elever ved denne skolen.

